Nariadenie Rady (ES) č. 704/2002
z 25. marca 2002
dočasne pozastavujúce autonómne clá podľa Spoločného colného sadzobníka na dovozy určitých priemyselných výrobkov a otvárajúce a spravujúce autonómne colné kvóty spoločenstva na dovozy určitých produktov rybolovu na Kanárske ostrovy
RADA EURÓPSKEJ ÚNIE,
so zreteľom na Zmluvu o založení Európskeho spoločenstva a najmä na jej článok 299(2),
so zreteľom na návrh Komisie [1],
so zreteľom na stanovisko Európskeho parlamentu [2],
so zreteľom na stanovisko Hospodárskeho a sociálneho výboru,
so zreteľom na stanovisko Výboru regiónov,
keďže:
(1) V októbri a novembri 2000 španielske orgány požiadali o zachovanie opatrení Spoločného colného sadzobníka (SCS) pre Kanárske ostrovy, ktoré boli prvýkrát zavedené nariadením Rady (EHS) č. 1911/91 z 26. júna 1991 o uplatňovaní ustanovení práva spoločenstva na Kanárske ostrovy [3], ktoré uplynuli 31. decembra 2001, na ďalšie obdobie 10 rokov a predložili dokumentáciu zdôvodňujúcu ich požiadavku. Avšak nebol dostatočný čas na posúdenie dokumentácie tak, aby sa dospelo ku konečnému záveru, či je stále opodstatnené zachovanie opatrení počas požadovaného obdobia.
(2) Preto sa predĺžilo o jeden rok uplatňovanie colných opatrení nariadeniami Rady (ES) č. 1105/2001 z 30. mája 2001, ktorým sa mení a dopĺňa nariadenie (EHS) č. 1911/91 [4] a (ES) č. 1106/2001 z 30. mája 2001 predlžujúce obdobie uplatňovania nariadenia (EHS) č. 3621/92 dočasne pozastavujúceho autonómne clá podľa Spoločného colného sadzobníka na dovoz určitých produktov rybolovu na Kanárske ostrovy a nariadenia (ES) č. 527/96 dočasne pozastavujúceho autonómne clá podľa Spoločného colného sadzobníka a postupne zavádzajúceho clá podľa Spoločného colného sadzobníka na dovoz určitých priemyselných výrobkov na Kanárske ostrovy [5].
(3) Od zavedenia osobitných opatrení pre Kanárske ostrovy v roku 1991, značne sa zlepšila hospodárska situácia regiónu. Priemerný príjem pracovníkov a zamestnancov dosiahol temer odpovedajúce priemery Španielska. Nezamestnanosť poklesla na úrovne, ktoré odpovedajú španielskemu priemeru (okolo 12 %) a temer sa odstránil rozdiel v životnej úrovni ľudí medzi ostrovmi a Španielskom. Tento vývoj bol hlavne kvôli mimoriadnemu zvýšeniu turistického odvetvia a obchodu, ktorý je s ním spojený a v dôsledku zlepšení v poľnohospodárskom sektore.
(4) Zároveň sa však poznamenalo, že vývoj vo výrobnom odvetví značne zaostával za vývojom ostatných dvoch odvetví a hrozí jeho vyradenie na vedľajšiu koľaj. Prínos tohto odvetvia k hrubému národnému produktu (HDP) Kanárskych ostrovov poklesol počas posledných dvoch rokov na menej ako 6 % miestneho HDP. Dôvody tohto poklesu sú vysvetlené nižšie. Ďalší pokles v tejto oblasti hospodárstva odhaľuje riziko, že celková hospodárska situácia sa stane zraniteľnejšia vzhľadom k určitej nestálosti medzinárodného turistického ruchu, od ktorého sú ostrovy stále viac a viac závislé.
(5) Doteraz priemyselné odvetvie na Kanárskych ostrovoch vyrába hlavne pre miestny trh ostrovov a má napriek blízkosti afrického kontinentu mimoriadne ťažkosti pri hľadaní zákazníkov pre svoje výrobky mimo ostrovov. Táto zložitá situácia je spôsobená hlavne nedostatkom dopravných prostriedkov a vysokou úrovňou dopravných nákladov s cieľom nákupu a distribúcie tovaru. To malo negatívny účinok na výrobné náklady hotových výrobkov, čo môže viesť k zvýšeniu výrobných nákladov až na 12 % v porovnaní s výrobnými nákladmi podobných spoločností na španielskom polostrove v závislosti od druhu výrobku. Ďalej, vývoj cien energie a ich celosvetový dopad na dopravné náklady počas posledných dvoch rokov nepochybne prispieval k ďalšiemu zhoršovaniu situácie čo sa týka hospodárskej súťaže priemyselného odvetvia na ostrovoch. Naviac sa zároveň stále znižovali výhody vyplývajúce z pozastavenia autonómnych ciel zavedené od roku 1991 s cieľom podpory rozvoja tohto odvetvia. To malo vplyv na konkurencieschopnosť miestnych priemyselných odvetví vo vzťahu k súťažiacim na španielskej pevnine a výrazne tým utrpela zvyšná časť spoločenstva.
(6) Obidve tieto stránky prispievali k mŕtvemu bodu v priemyselnom vývoji, čo viedlo k izolovanosti tohto odvetvia od celkového hospodárskeho rozvoja Kanárskych ostrovov.
(7) Vzhľadom k sociálnemu a hospodárskemu vývoju na Kanárskych ostrovoch od roku 1991 nie je vhodné, aby sa existujúce samostatné opatrenia postupne vyradili do konca roku 2001. Odstránenie týchto opatrení by malo okamžitý inflačný účinok na trh Kanárskych ostrovov a predstavovalo by riziko zlikvidovania viac menej už aj tak veľmi malej priemyselnej základne ostrovov. Avšak potrebná je reštrukturalizácia colných opatrení zohľadňujúc zmeny v sociálnej a hospodárskej situácii ľudí žijúcich na ostrovoch, zložitú situáciu týkajúcu sa hospodárskej súťaže miestnych priemyselných odvetví a zmeny colných sadzieb podľa Spoločného colného sadzobníka v dôsledku výsledkov Uruguajského kola.
(8) Preto by sa malo rozlišovať medzi zaobchádzaním s priemyselnými výrobkami pre konečného spotrebiteľa, kapitálovým investičným tovarom a surovinami, súčasťami a zložkami pre priemyselnú transformáciu a údržbu. Výrobky podliehajúce clám podľa Spoločného colného sadzobníka pod 2 % by mali byť od 1. januára 2002 vylúčené z pozastavení kvôli hospodárskemu účinku vyplývajúcemu z pozastavenia, ktoré je považované za bezvýznamné. Naviac, z pozastavenia cla by sa mali vylúčiť výrobky v rámci návrhu pre rozhodnutie Rady o dojednaniach týkajúcich sa dane AIEM uplatniteľnej na Kanárske ostrovy, pretože nahradenie ciel colného sadzobníka miestnymi daňami by bolo proti princípu jednotného trhu.
(9) Dovozy výrobkov pre konečného spotrebiteľa v rokoch 2000 a 2001 využívali prospech z výhody priemerného cla 4,5 %. Pretože sa hospodárska a sociálna situácia ľudí žijúcich na ostrovoch značne zlepšila od roku 1991 a vzhľadom k tomu, že v spoločenstve existujú ďalšie regióny, ktorých hospodárska situácia je podstatne horšia a ktoré nevyužívajú prospech z podobných výhod, vhodné je, aby sa postupne vyraďovali pozastavenia cla pre výrobky určené pre konečných spotrebiteľov.
(10) Avšak s cieľom zabránenia inflačným účinkom na trh Kanárskych ostrovov, pozastavenia a colné kvóty by sa mali rušiť postupne počas obdobia piatich rokov.
(11) S cieľom zabránenia odklonu obchodu s výrobkami pre konečného spotrebiteľa, pozastavenia by sa mali uplatňovať iba na výrobky, ktoré nie sú vyložené z lode alebo lietadla v čase predloženia colnej deklarácie na prepustenie do voľného obehu španielskym colným orgánom nachádzajúcim sa na Kanárskych ostrovoch a ktoré sú odstránené z colného priestoru po prepustení do voľného obehu. Treba predpokladať tiež osobitné opatrenia pre dovoz motorových vozidiel.
(12) Ako je naznačené vyššie, priemyselné odvetvie dnes čelí riziku, že sa dostane úplne na vedľajšiu koľaj a je ešte viac vzdialené od akejkoľvek možnosti dosiahnutia úspory zo zvýšenia výroby predajom svojich výrobkov zákazníkom mimo ostrovov. Preto, aby sa zaistila možnosť obnovy odvetvia a zlepšenia jeho konkurenieschopnosti, potrebné je stanoviť rámec opatrení, ktoré poskytujú dlhodobú perspektívu investorom a umožňujú hospodárskym prevádzkovateľom dosiahnuť úrovne priemyselných a obchodných činností tak, aby bolo zaujímavejšie pre spoločnosti dopravujúce náklad poskytovať lepšie služby za primerané ceny.
(13) Preto je vhodné úplne pozastaviť clá podľa Spoločného colného sadzobníka pre kapitálové investičné výrobky a suroviny, časti a komponenty pre priemyselnú transformáciu a údržbu používané spoločnosťami na Kanárskych ostrovoch počas obdobia 10 rokov začínajúceho od 1. januára 2002.
(14) Pozastavenia by mali byť podmienené skončením použitia výrobkov v súlade s platnou colnou legislatívou.
(15) Výnimočná geografická situácia Kanárskych ostrovov pokiaľ ide o zdroje dodávky určitých produktov rybolovu, ktoré sú podstatné pre domácu spotrebu, znamená dodatočné náklady pre toto odvetvie. Tento prirodzený handicap sa môže odstrániť okrem iného dočasným pozastavením ciel na dovoz daných výrobkov z tretích krajín v rámci colných kvót príslušného objemu.
(16) Príslušné španielske orgány predložili správu o fungovaní dojednaní o pozastavení ciel podľa nariadenia Rady (EHS) č. 3621/92 a Komisia preskúmala účinok opatrení prijatých pre dovoz určitých produktov rybolovu na Kanárske ostrovy.
(17) Komisia sa domnieva, že sú oprávnené dve colné kvóty pre určité produkty rybolovu, pretože by zahŕňali potreby domáceho trhu na Kanárskych ostrovoch zaisťujúc pritom predvídateľné a jasne identifikovateľné toky dovozov pri zníženom cle do spoločenstva.
(18) S cieľom zabráneniť tomu, aby bolo priamo dotknuté fungovanie vnútorného trhu, mali by sa prijať opatrenia na zaistenie toho, aby produkty rybolovu, pre ktoré sa požaduje pozastavenie cla, boli určené výlučne pre domáci trh Kanárskych ostrovov.
(19) Nariadenie Komisie (EHS) č. 2454/93 z 2. júla 1993 stanovujúce ustanovenia na vykonanie Nariadenia Rady (EHS) č. 2913/92 ustanovujúceho Colný kódex spoločenstva [6] uzákonilo riadenie pravidiel pre colné kvóty určené, aby boli použité v chronologickom poradí dátumov colných deklarácií.
(20) Mali by sa prijať opatrenia, ktoré by umožnili Komisii, aby bola pravidelne informovaná o daných dovozoch a malo by sa zaistiť zmocnenie Komisie po prijatí stanoviska Výboru pre colný kódex na prijatie v prípade potreby dočasných opatrení určených na zabránenie akémukoľvek špekulatívnemu pohybu odklonu obchodu až do prijatia konečného riešenia inštitúciami spoločenstva.
(21) Zmeny a doplnenia kombinovanej nomenklatúry obvykle nevedú k žiadnym podstatným zmenám povahy opatrení. Z dôvodov zjednodušenia, malo by sa preto zaistiť zmocnenie Komisie po prijatí stanoviska Výboru pre colný kódex, aby sa vykonali potrebné zmeny a doplnenia a technické úpravy príloh k tomuto nariadeniu, vrátane uverejnenia konsolidovanej verzie.
(22) S cieľom zaistenia kontinuity s opatreniami stanovenými v nariadení (EHS) č. 1911/91, potrebné je uplatnenie opatrení stanovených v tomto nariadení od 1. januára 2002,
PRIJALA TOTO NARIADENIE:
Článok 1
1. Od 1. januára 2002 do 31. decembra 2006 sa pozastavujú clá podľa Spoločného colného sadzobníka uplatniteľné na dovozy na Kanárske ostrovy výrobkov pre konečného spotrebiteľa uvedených v prílohe I oddiel A na úrovniach a v súlade s harmonogramom stanoveným v uvedenom oddieli.
2. Od 1. januára 2002 do 31. decembra 2006 sa pozastavujú clá podľa Spoločného colného sadzobníka uplatniteľné na dovozy na Kanárske ostrovy výrobkov pre konečného spotrebiteľa uvedených v prílohe I oddiel B na úrovniach a v súlade s harmonogramom stanoveným v tomto oddieli až do uvedených čiastok.
3. Pozastavenia sa uplatňujú iba na tovar, ktorý nie vyložený z lode alebo lietadla predtým, ako je predložená colná deklarácia na prepustenie do voľného obehu colným orgánom nachádzajúcim sa na Kanárskych ostrovoch.
Dovážané motorové vozidlá spadajúce pod číselný znak KN 8703 a motocykle spadajúce pod číselný znak KN 8711, pre ktoré boli pozastavené clá v súlade s týmto nariadením, sa majú zaregistrovať na obdobie minimálne 24 mesiacov osobami, ktoré majú svoj hlavný prechodný pobyt na Kanárskych ostrovoch v súlade s ustanoveniami španielskych zákonov o cestnej doprave.
4. Od 1. januára 2002 do 31. decembra 2011 sa úplne pozastavujú clá podľa Spoločného colného sadzobníka uplatniteľné na dovozy kapitálového investičného tovaru na obchodné a priemyselné použitie uvedeného v prílohe IIna Kanárske ostrovy. Tento tovar sa používa počas obdobia minimálne 24 mesiacov po prepustení do voľného obehu hospodárskymi prevádzkovateľmi so sídlom na Kanárskych ostrovoch.
5. Od 1. januára 2002 do 31. decembra 2011 sa úplne pozastavujú clá podľa Spoločného colného sadzobníka uplatniteľné na dovozy surovín, súčastí a komponentov použitých na priemyselnú transformáciu a údržbu uvedené v prílohe IIIna Kanárske ostrovy.
Článok 2
1. Príslušné španielske orgány prijímajú opatrenia na zaistenie súladu s článkom 1. O vykonaných opatreniach informujú Komisiu pred 1. júlom 2002.
2. Pozastavenie ciel uvedené v článku 1(4) a (5) podlieha konečnému použitiu v súlade s článkami 21 a 82 nariadenia Rady (EHS) č. 2913/92 [7] a kontrolám stanoveným vykonávacími ustanoveniami spoločenstva pre tieto články.
3. Colné kvóty uvedené v prílohe I oddiel B a prílohe IV spravuje Komisia v súlade s článkami 308a, 308b a 308c nariadenia (EHS) č. 2454/93.
Článok 3
1. Od 1. januára 2002 do 31. decembra 2006 sa celkom pozastavujú clá podľa Spoločného colného sadzobníka uplatniteľné na dovozy na Kanárske ostrovy produktov rybolovu uvedených v prílohe IV pre uvedené množstvá.
2. Objemy základnej kvóty uvedené v prílohe IV sa zvýšia každý rok o 2,5 %.
3. Pozastavenie uvedené v odseku 1 sa poskytne výlučne pre výrobky určené pre domáci trh Kanárskych ostrovov. Uplatňuje sa iba na produkty rybolovu, ktoré nie sú vyložené z lode alebo lietadla pred predložením colnej deklarácie s cieľom prepustenia do voľného obehu colnému úradu nachádzajúcemu sa na Kanárskych ostrovoch.
4. Príslušné španielske orgány prijmú opatrenia potrebné na zaistenie súladu a najmä na uloženie ciel podľa Spoločného colného sadzobníka pri odosielaní daných produktov do iných častí colného územia spoločenstva. Informujú Komisiu o vykonávacích opatreniach pred 1. júlom 2002.
Článok 4
1. Príslušné španielske orgány zasielajú Komisii 1. marca a 1. októbra každý rok polročnú správu o dovozoch výrobkov, pre ktoré sa vykonalo pozastavenie cla v súlade s ustanoveniami článku 1. Správy sa vzťahujú na obdobie od 1. januára do 30. júna a od 1.júla do 31. decembra každý rok v uvedenom poradí. Tieto správy uvádzajú pre každý 8 číslicový číselný znak KN, celkovú colnú hodnotu a celkovú váhu dovozov počas obdobia šiestich mesiacov. Správa sa rozpíše do štyroch častí v súlade s prílohami I, II a III tohto nariadenia.
2. Ak chcú španielske orgány vylúčiť alebo pridať nové produkty k produktom uvedeným v prílohe II a III tohto nariadenia, podajú každý rok pred 1. aprílom žiadosť Komisii, ktorú sprevádza uspokojivý dokumentárny dôkaz zdôvodňujúci požiadavku. Komisia preskúma žiadosť na základe predloženého dôkazu a navrhne Rade v prípade, ak žiadosť považuje za akceptovateľnú, potrebné zmeny a doplnenia príslušných príloh.
Článok 5
1. Pred 1. júnom 2004 príslušné španielske orgány predložia Komisii správu o vykonaní opatrení uvedených v článku 3. Komisia preskúma účinok prijatých opatrení a na základe tohto posúdenia v polovici obdobia navrhne Rade v prípade potreby akékoľvek príslušné zmeny a doplnenia množstiev, ktoré sa majú vyviezť.
2. Pred 1. júnom 2006 príslušné španielske orgány predložia Komisii správu o vykonaní opatrení uvedených v článku 3 po roku 2004. Komisia znovu posúdi účinok prijatých opatrení a na základe svojich zistení predloží Rade akékoľvek príslušné návrhy na obdobie po roku 2006.
Článok 6
1. Tam, kde má Komisia dôvody domnievať sa, že pozastavenia zavedené týmto nariadením viedli k odklonu obchodu pre konkrétny výrobok, môže po príjme stanoviska Výboru pre colný kódex, dočasne odvolať pozastavenie nariadením Komisie na obdobie nie dlhšie ako 12 mesiacov. Dovozné clá pre výrobky, pre ktoré sa dočasne odvolalo pozastavenie, sa zaistia zárukou a prepustenie daných výrobkov do voľného obehu na Kanárskych ostrovoch je podmienené poskytnutím takejto záruky.
2. Ak Rada rozhodne na základe návrhu Komisie v rámci obdobia 12 mesiacov o odvolaní pozastavenia s konečnou platnosťou, čiastky ciel zaistených zárukami sa vyberú s konečnou platnosťou.
3. Ak sa neprijme konečné rozhodnutie v rámci obdobia 12 mesiacov v súlade s odsekom 2, záruky sa uvoľnia.
Článok 7
Ak je to potrebné, Komisia môže nariadením Komisie po prijatí stanoviska Výboru pre colný kódex, vykonať také zmeny a doplnenia a technické úpravy príloh I až IV k tomuto nariadeniu, ako sú požadované v dôsledku zmien a doplnení kombinovanej nomenklatúry.
Článok 8
Toto nariadenie nadobúda účinnosť tretí deň po jeho uverejnení v Úradnom vestníku Európskych spoločenstiev.
Uplatňuje sa od 1. januára 2002.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 25. marca 2002